ભારતનું વડાપ્રધાન પદ સંભાળવા માટે સોનિયા ગાંધીએ / Sonia Gandhi બતાવેલી ‘અસમર્થતા’ અથવા તત્કાલીન રાષ્ટ્રપતિ ડૉ. એ.પી.જે. અબ્દુલ કલામ / Dr. A.P.J. Abdul Kalam પાછલી અસરથી 2012માં આત્મકથાના પાનાંઓ વચ્ચે સંભારે છે એમ વ્યક્ત કરેલી ‘ઇચ્છા’ પછી ડૉ. મનમોહન સિંહે વડાપ્રધાન પદ સંભાળ્યું ત્યારે 1996માં થયેલા જાતઅનુભવને સંભારીને વાજપેયીએ નવી સંભવિત સરકારનું ભાવિ ભાખી નાંખ્યું કે, ‘આ સરકાર મારી જેમ તેર દિવસ પણ નહીં જુએ.’ એ સમય વીતી ગયો એટલે તેમના જ મુખેથી બીજી આગાહી સરી આવી કે ‘આ સરકાર સો દિવસ પણ પૂરા નહીં કરે.’ કર્યા, ડૉ. સિંહની સરકારે સત્તાગ્રહણના 100 દિવસ પણ પૂરા કર્યા. આવા બે રોકડા અનુભવ પછી વાજપેયી જેવા પીઢ અને ડિપ્લોમેટ પ્રકારના રાજકારણીએ આમ તો આગાહી કરવાનું બંધ કરીને પ્રભુભક્તિ કે ‘રામનામ’માં તલ્લિન થઈ જવું જોઇએ. પરંતુ તેમણે એમ ન કરતાં ત્રીજી વાર જ્યોતિષનો સહારો લીધો. જાહેર કર્યું કે, ‘દિલ્હીના એક જ્યોતિષીએ મને છાતી ઠોકીને (કોની છાતી એ સ્પષ્ટતા નહોતી) કહ્યું છે કે આ સરકાર 13મી સપ્ટેમ્બર પહેલા ગબડી પડશે.’ ફરીથી યાદ કરાવવાનું કે આ વાત અથવા તો અગડમ-બગડમ આગાહીઓ 2004ના વર્ષની છે. હા, એ દેશનું વડાપ્રધાનપદ સંભાળી ચૂકી હોય એવી વ્યક્તિના મુખે અને તે પણ જાહેરમાં – માધ્યમોની વચ્ચે કહેવાઈ હતી એટલે 2012માં તેને યાદ કરવી – પ્રસ્તુત કરવી જરૂરી બની જાય છે.